Diari Oficial de la Generalitat Valenciana


Sumari del DOGV 5147, del 01-12-2005 (2005/12869)

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el Ministeri de Medi Ambient i la Generalitat Valenciana sobre les actuacions de la Direcció General per a la Biodiversitat en matèria de restauració hidrologicoforestal.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5147

Data del DOGV
:   01-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/12869


Data del document
:   16-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * administració central
    * ordenació hidroagrícola

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el Ministeri de Medi Ambient i la Generalitat Valenciana sobre les actuacions de la Direcció General per a la Biodiversitat en matèria de restauració hidrologicoforestal. [2005/F12821]
  
Subscrit, després de la tramitació prèvia reglamentària, entre el Ministeri de Medi Ambient i la Generalitat Valenciana, el 5 de juliol de 2005, un conveni de col·laboració sobre les actuacions de la Direcció General per a la Biodiversitat en matèria de restauració hidrologicoforestal, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0565/2005, i que figura com a annex d'esta resolució.
  
València, 16 de novembre de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Ministeri de Medi Ambient i la Generalitat Valenciana sobre les actuacions de la Direcció General per a la Biodiversitat en matèria de restauració hidrologicoforestal
  
València, 5 de juliol de 2005
  
Reunits
  
D'una part, Cristina Narbona Ruiz, ministra de Medi Ambient, per raó de les facultats conferides per l'article 6 i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener.
  
D'una altra part, Rafael Blasco Castany, conseller de Territori i Habitatge de la Generalitat Valenciana.
  
Exposen
  
Primer
  
El Pla Forestal Espanyol (PFE) va ser aprovat pel Consell de Ministres el 5 de juliol de 2002. Prèviament havia sigut debatut i acordat amb les comunitats autònomes i els agents interessats en el si del Consell Nacional de Boscos. El PFE estableix els objectius generals i les directrius bàsiques que defineixen el marc de la política forestal espanyola. Conscients que nombroses comunitats autònomes compten amb els seus propis plans forestals i que les competències en matèria d'execució forestal els estan plenament transferides, el Pla Forestal Espanyol aposta per la col·laboració de l'administració General de l'estat amb les comunitats autònomes per a donar suport i pagar les actuacions que les comunitats ja estan realitzant o proposen en els seus respectius documents estratègics de planificació, com també coordinar aquestes actuacions amb les accions que la mateixa administració general de l'estat, a través del Ministeri de Medi Ambient, mamprén per a la posada en pràctica de forma coherent d'una política forestal espanyola.
  
L'eix de les accions sobre el territori del Pla Forestal comprén, com a primer tipus d'actuacions, la restauració de la coberta vegetal i l'ampliació de la superfície arbrada mitjançant la restauració hidrologicoforestal, i dins d'aquest també s'inclouen accions com ara repoblacions forestals protectores, correcció de llits torrencials i treballs de conservació i millora de la coberta vegetal.
  
Segon
  
La Direcció General per a la Biodiversitat del Ministeri de Medi Ambient i anteriorment l'extingida Direcció General per a la Conservació de la Natura, DGCN) i l'extingit Institut Nacional per a la Conservació de la Natura (ICONA) ha realitzat actuacions de restauració hidrologicoforestal en el territori de la Generalitat Valenciana mitjançant el conveni de cooperació establit entre la Comunitat i l'ICONA en 1987.
  
En el moment actual cal renovar i modernitzar aquest conveni de col·laboració, i ajustar-lo a les necessitats actuals i a la normativa aplicable als convenis de col·laboració entre administracions
  
Tercer
  
En conseqüència i amb la finalitat d'impulsar les actuacions de restauració hidrologicoforestal que realitza la Direcció General per a la Biodiversitat del Ministeri de Medi Ambient, ambdues parts subscriuen el present conveni de col·laboració amb subjecció a les següents
  
Clàusules
  
Primera. Objecte del conveni
  
El present conveni té com a objecte articular la col·laboració entre el Ministeri de Medi Ambient i la Generalitat Valenciana quant a les actuacions de la Direcció General per a la Biodiversitat (DGB) en matèria de restauració hidrologicoforestal al territori d'aquesta comunitat autònoma.
  
Segona. Actuacions
  
La DGB del Ministeri de Medi Ambient realitzarà les actuacions de restauració hidrologicoforestal que es recullen en l'annex d'actuacions del present conveni entre els anys 2005 al 2008. L'import previst en aquest annex per a cada una de les dites actuacions només podrà ser modificat, amb l'acord previ del Comité de Seguiment que s'estableix en la clàusula setena, quan existisquen causes que així ho justifiquen i sempre que aquesta modificació no implique un increment sobre la inversió total ni de les anualitats establides en la clàusula tercera.
  
Tercera. Inversió
  
La inversió total màxima que realitzarà la Direcció General per a la Biodiversitat en el període considerat serà igual a cinc milions set-cents quaranta mil tres-cents setanta-huit euros amb huitanta-sis cèntims (5.740.378,86 €), amb la següent distribució per anualitats:
  
Anualitats Import (€)
  
4572 204.354,00
  
2006 1.387.507,37
  
2007 1.829.070,07
  
2008 1.915.398,42
  
La inversió aprovada cada any no podrà superar en cap cas la xifra establida per a aquest any en aquesta distribució d'anualitats.
  
Quarta. Procediment d'execució
  
Les actuacions seran realitzades a càrrec del capítol 6 del pressupost de la DGB i seran licitades, adjudicades, gestionades, inspeccionades i rebudes per aquest òrgan.
  
La Generalitat Valenciana assumirà, d'acord amb el Ministeri de Medi Ambient en el si del Comité de Seguiment a què es refereix la clàusula setena, les funcions de redacció dels projectes i la direcció de les obres, com també, si és el cas, les de coordinació de seguretat i salut. El nomenament del director d'obra i coordinador de seguretat i salut correspondrà a l'òrgan competent del Ministeri de Medi Ambient, a proposta de la comunitat autònoma.
  
Així mateix, la comunitat autònoma garantirà la plena disponibilitat dels terrenys afectats.
  
Cinquena. Planificació
  
Les actuacions que s'executen en desplegament del present conveni s'ajustaran al que preveu el Pla Forestal Espanyol, aprovat pel Consell de Ministres de 5 de juliol de 2002, pel que fa a restauració hidrologicoforestal.
  
Sisena. Projectes de restauració hidrologicoforestal
  
Els projectes han d'anar acompanyats de tota la documentació preceptiva per a la seua tramitació d'acord amb la Llei de Contractes de les Administracions Públiques (acta de replantejament, informe de l'oficina de supervisió de projectes, etc.).
  
Si fóra necessari sotmetre el projecte al procediment d'avaluació d'impacte ambiental, d'acord amb la legislació vigent en la matèria, el projecte ha d'anar acompanyat del corresponent estudi d'impacte ambiental.
  
De la mateixa manera, quan l'actuació afecte algun espai que pertanga a la xarxa europea Natura 2000 o que haja sigut proposat per a aquesta, s'acompanyarà d'un informe o estudi específic d'afecció mediambiental (article 6 de la Directiva 92/433/CEE del Consell) on es reculla la informació necessària per a poder avaluar adequadament l'actuació en relació amb les possibles repercussions sobre hàbitats i tàxons propis del lloc. El projecte corresponent ha d'incloure els possibles condicionants de l'execució de les obres que incorpore aquest informe d'afecció.
  
Setena. Comité bilateral de seguiment
  
1. Per a l'impuls, el seguiment i el control de les actuacions incloses en l'àmbit d'aplicació d'aquest conveni de col·laboració, com també per a la interpretació d'aquest, es constituirà un Comité bilateral de Seguiment, que estarà facultat per a:
  
- Comprovar que els projectes i els treballs emanats de l'aplicació d'aquest conveni s'ajusten als objectius d'aquest.
  
- Proposar, conforme al que establix la clàusula segona, l'ajust del contingut i de l'import de les actuacions que figuren en l'annex d'aquest conveni, quan existisquen causes que així ho justifiquen, sempre que no s'incremente la inversió total establida en la clàusula tercera ni es modifique cada una de les anualitats indicades en aquesta clàusula.
  
- Resoldre les incidències que sorgisquen en el desenvolupament del conveni.
  
2. El Comité de Seguiment estarà format per dos representants de cada un dels òrgans següents:
  
- Per part del Ministeri de Medi Ambient, la Direcció General per a la Biodiversitat.
  
- Per part de la comunitat autònoma, la Conselleria de Territori i Habitatge.
  
3. El comité estarà presidit per un dels dos representants de la DGB i es reunirà almenys una vegada en el primer quadrimestre de cada any.
  
Huitena. Vigència
  
El present conveni estarà vigent des de la seua firma fins al 31 de desembre de 2008. Pot prorrogar-se per acord exprés, amb anterioritat a la data d'expiració d'aquest, sempre que les parts aproven un nou annex d'inversions per a un següent període de vigència, amb l'autorització prèvia del Consell de Ministres.
  
Novena. Causes de resolució anticipada
  
Seran causes de resolució anticipada del present conveni les següents:
  
- El mutu acord de les parts que el subscriuen.
  
- L'entrada en vigor de disposicions legals o reglamentàries que determinen la seua extinció.
  
- L'incompliment de qualsevol de les seues clàusules.
  
- La denúncia d'una de les parts amb un preavís de tres mesos.
  
En aquests casos s'establirà, segons la causa concreta d'extinció i a la vista de la situació particular de les actuacions en curs, la forma de terminació d'aquestes, segons el que ha establit el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.
  
Desena. Jurisdicció
  
Les qüestions litigioses que poden sorgir en la interpretació, el compliment i l'eficàcia del present conveni, sense perjudici del que disposa la clàusula setena, seran de coneixement i competència de l'ordre jurisdiccional contenciós administratiu.
  
Onzena. Publicitat de les actuacions
  
En les actuacions que es realitzen a l'empara del present conveni serà obligatòria la senyalització d'aquestes amb l'emblema del Ministeri de Medi Ambient.
  
Per a la deguda constància del que s'acorda i en prova de conformitat, les parts firmen aquest conveni en el lloc i en la data indicats en l'encapçalament.
  
La ministra de Medi Ambient.
  
El conseller de Territori i Habitatge de la Generalitat Valenciana.
  
ANNEX D'ACTUACIONS
  
Denominació de l'actuació Import
  
 en euros
  
Restauració de zones degradades per
  
l'erosió en 726 ha de la demarcació est
  
(Alacant) 2.470.000,00
  
Restauració forestal a forests gestionades
  
per la Generalitat Valenciana en 800 ha de
  
la comarca dels Serrans (València) 3.270.378,86
  
Total 5.740.378,86